Karina Lorentzen Dehnhardt (SF), 2010-05-04:
Den her debat er jo ikke ny.
Vi har taget den et par gange, må man sige, og jeg tror desværre ikke, at SF har opløftende nyheder til Dansk Folkeparti på det her område.
SF synes stadig væk ikke, at det er en god idé, at vi genindfører grænsekontrollen.
Derimod synes jeg faktisk, at Dansk Folkeparti har fat i en væsentlig problemstilling, for der er rent faktisk udlændinge, som kommer til Danmark for at udøve kriminalitet.
To ud af tre sigtede i dommervagten er udlændinge.
Til gengæld er jeg glad for, at justitsministeren gav en grundig og fin gennemgang af, hvordan det rent faktisk forholder sig.
Vi kan i hvert fald aflive den myte, at det er østeuropæere, som står bag hjemmerøverier.
Mig bekendt har der været ét hjemmerøveri.
Det var også et meget groft et, hvor der omkom en person, så det var bestemt tragisk og ganske forfærdeligt.
Men derudover er østeuropæerne faktisk ikke indblandet i hjemmerøverier.
Men vi står med et væsentligt problem.
Jeg vil godt have lidt perspektiv ind i det her spørgsmål.
Jeg tror bare, vi må konstatere, at grænsekontrol som værktøj hører fortiden til, for den stopper ikke de kriminelle.
Det vil kræve enorme ressourcer, som er rigtig dårligt brugt, hvis vi skal gøre det, som Dansk Folkeparti foreslår her.
Der er 45.000 transporter over grænsen hver eneste dag.
Tænk på, hvilken betydning det vil have for erhvervslivets transporter.
Og hvordan skal en betjent ved grænsen overhovedet kunne se, at det her er en person, som kommer til Danmark for at begå kriminalitet?
Hvordan genkender man en indbrudstyv ved grænsen?
Svaret er, at det kan man jo ikke, og derfor er grænsekontrollen i hvert fald ikke egnet til at bekæmpe den her del af kriminaliteten.
Jeg er vokset op i grænselandet, så jeg har jo været over grænsen rigtig, rigtig mange gange i min barndom, da der stadig væk var noget, der hed grænsekontrol.
Dengang havde man stikprøvekontroller.
Jeg ved ikke, om det er den type grænsekontrol, som Dansk Folkeparti foreslår genindført.
Men jeg kan i hvert fald sige, at den ikke er særlig virksom.
Der er masser af ting, som slipper igennem alligevel.
Dengang var der i hvert fald også rigtig mange, som smuglede og kom godt af sted med det.
Stikprøvekontroller er ikke særlig velegnede.
Rigspolitiet har jo selv i et svar til hr. Peter Skaarup sagt, at de hellere vil baglandskontrollen og den efterretningsbaserede indsats frem for grænsekontrollen.
De mener simpelt hen ikke, at det er den fornuftige måde at gøre det her på.
Og da vi er politikere – vi er ikke politifolk – mener jeg derfor, at vi altså må lytte til det, som politiet siger.
Men i SF vil vi gerne være med til at diskutere f.eks. ressourcer til SKAT.
Vi har i hvert fald kæmpet rigtig meget for, at der kom flere toldere, og vi vil gerne indgå i et samarbejde med Dansk Folkeparti om at sikre, at der kommer flere af dem.
Vi er også meget interesseret i at diskutere, om der er alternative værktøjer, vi kan give politiet i jagten på bagmændene.
For den organiserede kriminalitet er noget, som vi skal gå rigtig benhårdt efter.
Den skal straffes.
Og efter min bedste overbevisning skal de mennesker, når de er blevet udvist som følge af kriminaliteten, sendes til deres respektive hjemlandes fængsler for at afsone resten af straffen.